section_heading: Prva faza obnove
paragraph_text: Početak obnove samostana može se datirati u 1460-e godine kada pavlini, poštujući stari identitet spomenika, proširuju i nadograđuju već postojeće strukture. Poštuju lokaciju i orijentaciju već stare benediktinske crkve čiji izvorni tlocrt nije poznat, ali se sa sigurnošću može tvrditi kako je bila kraća od današnje crkve. Slobodnostojeći zvonik kao jedan od najstarijih dijelova, uz istočno krilo, zadržava svoju izvornu lokaciju uz zapadno pročelje crkve, ali doživljava temeljitu pregradnju iznad izvornih romaničkih temelja. Klaustar starog sklopa kao središnji element samostanske komunikacije, zajedno je sa samostanskim krilima povišen za jednu etažu i predstavlja najbolji primjer pavlinskog očuvanja stare arhitekture. Prilikom izgradnje nove etaže stari romanički stupovi podignuti su na prvi kat, dok su novi nosači prizemlja izvedeni u renesansnom stilu.